ߣߊ߱ߣߊ߬ ߕߙߌߓߊ߲߫

ߣߊ߱ߣߊ߬ ߕߙߌߓߊ߲߫ (ߣߊ߬ߣߊ߬ ߕߙߌߓߊ߲߫ ߥߟߊ߫ ߣߊ߬ߣߊ߬ ߞߋߕߊ߬) ߕߘߍ߬ ߦߋ߫ ߡߊ߲߬ߘߋ߲߫ ߡߊ߲߬ߛߊ߬ߘߋ߲ ߘߏ߫ ߟߋ߬ ߘߌ߫߸ ߡߍ߲ ߘߌ߫ ߘߊ߫ ߛߎߡߊߥߙߏ߫ ߞߊ߲ߕߍ߫ ߡߊ߬ ߝߘߎ ߟߴߊ߬ ߞߘߐ߬ߞߍ߫ ߘߊ߲߬ߞߊ߬ߙߊ߲߬ ߕߎ߬ߡߊ߬ ߓߟߏ߫߸ ߛߴߏ߬ ߘߴߊ߬ߟߋ߬ ߟߊ߫ ߡߊ߲߬ߛߊ߬ߦߊ ߟߊߞߊ߲ߘߊ߫ ߡߊ߲߬ߘߋ߲߫ ߞߎ߲߬ߠߊ߬. ߣߊ߱ߣߊ߬ ߕߙߌߓߊ߲߫ ߞߊ߬ ߛߊ߲߬ ߥߐߙߐ߲ߥߌ߬ߟߊ߫ ߟߋ߬ ߞߍ߫ ߕߐ߬ߢߍ ߣߌ߫ ߞߣߐ߬ߘߐ߬ߝߟߌ߬ ߛߌ߮ ߏ߬ ߘߐ߫ ߦߋ߲߬ ߤߊ߲߯ ߞߊ߬ ߥߴߊ߬ ߛߌ߰ ߛߏ߰ߟߏ߲߬ߖߘߊ߬ ߞߐߛߊߦߌ ߡߊ߬߸ ߊ߬ߟߎ߫ ߞߵߊ߬ߟߎ߫ ߘߏ߲߰ ߞߊ߬ ߡߊ߲߬ߘߋ߲߬ ߡߊߜߍ߲߫ ߞߊ߬ ߣߊ߬ ߛߎߡߊߥߙߏ߫ ߜߎ߲߬ߘߎ ߟߎ߬ ߝߐ߫ ߡߊ߲߭ߛߏ߲߬ߖߊ߬ߘߊ߫ ߢߍ߫ ߞߵߊ߬ ߕߏ߫ ߛߌ߬ߓߌ߫. 
 ߘߌߣߍ߲ߦߊ  
ߛߊ߬ߛߎߡߊ߬ ߓߙߋߕߋ߫ ߘߋ߲ ߠߋ߬ ߕߘߍ߬ ߦߋ߫ ߣߊ߱ߣߊ߬ ߕߙߌߓߊ߲߫ ߘߌ߫߸ ߞߏ߬ߣߌ߲߬ ߊ߬ߟߋ߬ ߡߊ߫ ߛߐ߲߬ ߟߊ߫ ߞߏ ߡߵߊ߬ ߣߊ߫ ߞߊ߲߬ ߊ߬ ߣߌ߫ ߛߏ߰ߟߏ߲߬ ߞߐ߲ߘߍ߫ ߟߎ߫ ߟߊ߫ ߛߌ߬ߣߊ߬ߦߊ ߘߐ߫߸ ߊ߬ ߞߵߊ߬ ߟߊ߫ ߘߋߣߍ߲ߦߊ ߘߐߕߍ߰ ߊ߬ ߘߌߦߊ߫ ߘߐ߫ ߏ߬ ߟߋ ߘߐ߫. ߊ߬ ߝߊ߬ ߦߋ߫ ߛߊ߬ ߟߊ߫ ߕߎ߬ߡߊ ߡߍ߲ ߠߊ߫ ߸ ߏ߬ ߞߵߊ߬ ߕߍ߬ߘߍ߫ ߟߋ߬ ߊ߬ߟߋ ߓߘߊ߫ ߛߎ߲ߞߎߘߎ߲ߧߊ߫. ߊ߬ ߣߊ߫ ߣߴߊ߬ ߞߘߐ߬ߞߍ߬ ߟߎ߫ ߞߊ߬ ߕߙߐߦߊ ߡߍ߲ ߟߊ߫ ߛߏ߰ߟߏ߲߬ ߣߴߊ߬ ߘߋ߲ ߠߎ߬ ߞߊ߲߬ ߥߊ߯ߕߌ ߏ߬ ߟߊ߫߸ ߊ߬ߟߋ߬ ߡߊ߫ ߕߘߍ߬ ߏ߬ ߛߌ߫ ߘߐ߫. 

ߛߏ߰ߟߏ߲߬ ߞߐ߲ߘߍ߫ ߣߴߊ߬ ߘߋ߲ ߠߎ߬ ߟߊ߫ ߢߊߣߌ߲ߡߊߓߏߙߌ ߞߐߝߍ߬߸ ߏ߬ ߓߍ߲߬ ߘߊ߫ ߗߏ ߓߌ߬ߟߊ ߡߊ߬ ߘߊ߲߬ߞߊ߬ߙߊ߲߬ ߕߎ߬ߡߊ߬ ߞߐ߫ ߡߊ߲߬ߘߋ߲߬ߞߊ ߟߎ߬ ߓߟߏ߫߸ ߏ߬ ߝߣߊ߫ ߞߵߊ߬ߟߋ ߘߏ߲߬ ߕߏ߲ߓߏ߲ߘߐ߫ ߡߊ߲߰ߖߊ߲߬ ߓߙߋߕߋ߫ ߓߟߏ߫ ߞߏ߫ ߞߊ߬ ߥߴߊ߬ ߘߌ߫ ߛߎߡߊߥߙߏ߫ ߡߊ߬ ߝߘߎ ߟߊ߫߸ ߞߴߊ߬ ߦߴߊ߬ ߖߊ߲߬ߕߏ߫ ߊ߬ߟߋ߬ ߘߐ߫ ߡߊ߲߬ߘߋ߲߫. 

 ߛߎߡߊߥߙߏ߫ ߞߎ߲߬ߛߌ߮ 
ߞߵߊ߬ ߕߊ߬ ߣߊ߬ߣߊ߬ ߕߙߌߓߊ߲߫ ߛߋ߫ ߘߊ߫ ߛߎߡߊߥߙߏ߫ ߞߎ߲߬ ߞߘߊߡߊ߫ ߝߘߎ߫ ߛߎ߮ ߏ߬ ߘߐ߫߸ ߊ߬ ߡߊ߫ ߞߴߊ߬ ߛߍߥߊߞߏ߫ ߘߌ߫ ߡߎ߰ߡߍ߫߹ ߓߊߏ߬ ߛߎߡߊߥߙߏ߫ ߣߌ߫ ߝߘߊߞߐ߫ ߡߊ߲߭ߗߋ߲߬ ߓߍ߯ ߕߘߍ߬ ߦߋ߫ ߛߘߍ߫ ߞߋߟߋ߲߫ ߠߋ߬ ߘߌ߫. ߊ߬ ߕߏ߫ ߘߴߏ߬ ߟߋ ߣߌ߬ߟߊ߬ߝߌ߲ ߘߐ߫ ߞߎߘߊߌ߫߸ ߤߊ߲߯ ߟߏ߲ ߘߏ߫ ߓߟߊߝߊ߬ߛߍ߬ߞߍ߫ ߞߵߊ߬ ߟߊߟߌ߫ ߞߴߊ߬ ߦߋ߫ ߞߟߏ߫ ߟߊ߫ ߟߋ߬ ߛߎߡߊߥߙߏ߫ ߡߊ߬߸ ߓߊߏ߬ ߞߣߐߘߐߜߏߦߊ ߏ߬ ߕߍ߫ ߞߏ߫ ߢߵߊ߬ ߡߊ߬߸ ߌ ߘߏ߲߬ ߠߊ߫ ߣߌߟߊߛߍߥߊ ߘߌ߫ ߛߋ߫ ߞߏ߫ ߢߊ߬ ߟߴߊ߲ ߡߊ߬ ߟߏ߲߫ ߘߏ߫.  

ߒ߬ߓߊ߬ ߕߙߌߓߊ߲߫ ߝߣߊ߫ ߞߵߊ߬ ߘߌߦߊߘߏ߲߬ ߛߎߡߊߥߙߏ߫ ߘߐ߫ ߏ߬ ߟߋ ߘߐ߫ ߊ߬ ߣߌ߫ ߞߊ߬ ߕߏ߫ ߊ߬ ߕߟߏߡߊߕߍ߰ ߞߊ߲ ߠߎ߬ ߝߐ߫ ߟߊ߫ ߞߍ߬ߣߍ߲: 
ߞߏ߫; «ߛߏ߰ߟߏ߲߬ ߞߐ߲ߘߍ߫ ߞߊ߬ ߛߌ߬ߣߊ߬ߦߊ ߟߋ߬ ߟߐ߬ ߊ߬ߟߋ߬ ߣߊ߫ ߡߊ߬߸ ߏ߬ ߘߐ߫ ߞߏ߫ ߛߎߡߊߥߙߏ߫ ߟߋ߬ ߣߴߊ߬ ߞߘߐ߬ߞߍ߫ ߘߊ߲߬ߞߊ߬ߙߊ߲߬ ߕߎߡߊ߫ ߟߊ߫ ߡߊ߲߬ߛߊ߬ߦߊ ߓߊ߲ߓߊ߲߫ ߠߊ߫». ߞߊ߬ ߓߊ߲߫ ߞߵߊ߬ ߝߐ߫ ߘߊ߲߬ߞߊ߬ߙߊ߲߬ ߕߎ߬ߡߊ߬ ߜߍ߲ ߞߐ ߘߐ߫ ߞߏ߫:«ߡߊ߲߬ߘߋ߲߬ߞߊ ߟߎ߬ ߣߵߊ߬ߟߋ߬ ߞߘߐ߬ߞߍ߬ ߜߍ߲߫ ߠߊ߫ ߞߵߊ߬ ߟߊߝߋߝߋ߫߸ ߞߴߏ߬ ߘߐ߫ ߖߌ߰ ߜߘߍ߫ ߕߴߊ߬ߟߋ߬ ߟߊ߫ ߛߎߡߊߥߙߏ߫ ߞߐ߫ ߕߊ߲߬». 

ߞߏ߫ ߊ߬ߟߋ ߖߍ߬ߘߍ ߞߵߊ߬ ߡߍ߲߫ ߞߏ߫ ߝߊ߭ ߓߘߊ߫ ߘߏ߲߬ ߛߏ߲߬ߖߘߊ߬ ߘߐ߫߸ ߞߵߊ߬ ߣߊ߫ ߝߣߊ߫ ߢߊ ߓߘߊ߫ ߝߎߦߋ߲ߧߊ߫. ߊ߬ ߕߏ߫ ߘߊ߫ ߗߡߐ߬ߓߊ ߕߟߏߡߊߕߍ߰ ߟߊ߫ ߞߎߡߊ߫ ߛߎ߮ ߏ߬ ߟߎ߫ ߟߋ߬ ߟߊ߫ ߞߎߘߊߌ߫߸ ߝߴߏ߬ ߟߊ߫ ߘߴߊ߬ ߟߊ߫ ߞߏ߫ ߡߙߌ߫ ߜߘߍ߫ ߕߴߊ߬ ߟߵߏ߬ ߞߐ߫. ߊ߬ ߞߊ߬ ߛߎߡߊߥߙߏ߫ ߢߌ߬ߣߌ߲߬ߞߴߊ߬ ߟߊ߫ ߛߎߓߊ߯ߦߊ߫ ߘߓߊߙߌ ߟߎ߬ ߕߌߢߍ߫ ߝߙߍ ߡߵߏ߬ ߟߋ ߘߐ߫ ߟߏ߲ ߘߏ߫߸ ߏ߬ ߝߣߊ߫ ߞߵߏ߬ ߝߴߊ߬ ߢߍ߫ ߕߐߟߍ߫. ߒ߬ߓߊ߬ ߊ߬ ߜߎ߲߬ߘߎ ߡߍ߲ ߝߘߊ߫ ߘߴߊ߬ ߟߴߏ߬ ߟߏ߲ ߘߐ߫߸ ߏ߬ ߟߋ ߞߍ߫ ߘߴߊ߬ ߞߊ߬ߟߊ ߘߌ߫ ߞߙߌߣߊ߬ ߞߟߊߓߍ߲ ߘߐ߫.  

ߛߏ߬ߛߏ߫ ߓߊ߬ߟߊ߫ ߘߊ߬ߘߌ ߞߐ߫ ߕߊߓߏ߲߫ ߞߟߊߓߍ߲ ߘߐ߫߸ ߞߊ߬ ߛߎߡߊߥߙߏ߫ ߖߍ߬ߘߍ ߘߊ߬ߘߌ߬ ߣߍ߰ߓߏ߬ߙߌ߬ߦߊ߫ ߞߟߊߓߍ߲ ߘߐ߫߸ ߞߊ߬ ߣߎ߲߬ߞߍ߬ߓߊ߫ ߞߊ߲ߕߍ߫ ߘߊ߬ߘߌ߫ ߞߊ߲ߞߌߢߍ߫ ߞߟߊߓߍ߲ ߝߍ߬߸ ߊ߬ ߣߌ߫ ߞߊ߬ ߛߎߡߊߥߙߏ߫ ߡߊߝߘߏ߬ ߓߊ߲ߕߊ߲߫ ߞߟߊߓߍ߲ ߘߐ߫; ߏ߬ ߟߋ ߖߌ߰ߕߍ߮ ߞߊ߬ ߛߎߡߊߥߙߏ߫ ߟߐ߬ ߥߊ߫ ߟߊ߫ ߖߡߊ߬ߣߊ ߞߣߐߟߊ ߘߐ߫ ߗߍ߬ߟߊ߬ߘߍ߫ ߦߌߟߊ߸ ߒ߬ߓߊ߬ ߓߟߊ߫ ߝߊ߬ߛߍ߬ߞߍ߫ ߣߌ߫ ߣߊ߱ߣߊ߬ ߕߙߌߓߊ߲߫ ߠߎ߫ ߓߍ߯ ߓߏ߬ߙߌ߬ ߘߴߊ߬ ߞߐߝߍ߬ ߦߋ߲߬ ߠߋ߬ ߞߊ߬ ߥߊ߫ ߜߎ߲߬ߘߎ ߏ߬ ߟߊߛߋ߫ ߊ߬ ߡߊ߬ߞߍ ߡߊ߬ ߛߌ߬ߓߌ߫.